Tarybos reglamentas (EEB) Nr. 3815/92
1992 m. gruodžio 28 d.
dėl bendros intervencinės kainos taikymo alyvuogių aliejui Ispanijoje
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į Ispanijos ir Portugalijos stojimo aktą, ypač į jo 89 straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi yra pageidautina, jog 1993 m. sausio 1 d. sukūrus vieną bendrą rinką būtų pašalintos visos prekybos kliūtys, ir ne tik tarp valstybių narių, sudariusių Bendriją 1985 m. gruodžio 31 d., bet ir, kiek tai įmanoma, tarp minėtų valstybių narių bei naujųjų valstybių narių;
kadangi, remiantis Stojimo aktu, iki 1995-1996 prekybos metų laipsniškai siekiama visas naujųjų valstybių narių alyvuogių aliejaus kainas išlyginti pagal bendrąją kainą; kadangi dėl to iki minėtos datos tų šalių prekybai su kitomis valstybėmis narėmis yra taikytinos kompensacinės stojimo sumos;
tačiau kadangi, išsaugant Stojimo akte nustatyto lygio pagalbą gamybai ir pagalbą vartojimui, 1993 m. sausio 1 d. gali būti numatytas ankstyvas Ispanijos kainų išlyginimas pagal bendrąją kainą, atsižvelgiant į 1992 m. birželio 30 d. Tarybos reglamente (EEB) Nr. 2047/92, nustatančiame kainas, pagalbą irpagalbos dalis procentais, kuriuos 1992-1993 prekybos metais reikia išsaugoti alyvuogių aliejaus sektoriuje [2] numatytą pakartotinį subalansavimą,
PRIĖMĖ ŠĮ REGLAMENTĄ:
1 straipsnis
Nuo 1993 m. sausio 1 d. Ispanijoje taikytina bendroji intervencinė kaina alyvuogių aliejui.
2 straipsnis
Reglamento Nr. 136/66/EEB [3] 38 straipsnyje nustatyta tvarka priimamos pereinamojo laikotarpio priemonės, būtinos siekiant užtikrinti sklandų perėjimą nuo Stojimo akto 92 straipsnyje nurodytų priemonių prie šio reglamento nuostatų, ypač leidžiančių išvengti nukrypimo nuo įprastų prekybos srautų tarp Ispanijos ir kitų valstybių narių.
3 straipsnis
Šis reglamentas įsigalioja nuo 1993 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. gruodžio 28 d.